Vanløse, den 4. april 2023

**Bestyrelsens Beretning for år 2022**

**Kære medlemmer**

2022 var et på mange måder travlt og spændende år for foreningen. I store dele af året var der god fart på boligsalget, ligesom der også blev bygget nyt og bygget om i stor stil. Vi fik fornyet endnu flere af områdets vandledninger, TDC påbegyndte udrulning af Fibernet, klimasikringsprojektet tog et stort skridt fremad og vores nye flotte ”Birkholm Park” begyndte at tage form på papiret hos projektgruppen.

**Vejudvalget**

Generelt har Vejudvalget brugt rigtig meget tid på de forskellige projekter, der har været gennem 2022.

Klimaprojektet forløber forsat rigtig godt. De fleste vejbede er blevet færdige gennem 2022 og de sidste forventes at blive færdiggjort i løbet af foråret 2023. Arbejdet med etablering af vejbump og klargøring til ny vejbelægning starter foråret 2023.

Vandledningsprojektet del 3 er færdigt men var udfordret af ganske store problemer med entreprenørens arbejde. Den daglige arbejdsmåde og manglende overholdelse af aftaler var de største problemer.

Fiberprojektet har været kaotisk og meget utilfredsstillende håndteret af entreprenøren. Manglende styring af projektet samt ikke overholdelse af aftaler var desværre et meget gennemgående tema i 2022. Det forventes, at fiberprojektet er færdigt i løbet af 2. kvartal 2023.

Vejudvalget har brugt meget tid på at sikre, at grundejerforeningen får det bedste ud af projekterne, hvilket er lykkedes. Vejudvalgets vedholdende fokusering på korrekt udført reetablering efter projekterne og en løsning hen mod renovering af fortovene har medført, at der er lavet aftaler med HOFOR Vand, HOFOR Klima, TDC Fiber og Københavns Kommune om delvis betaling til nyt slidlag på foreningens fortove.

**Økonomi**

Foreningen har en ganske god økonomi og der er efterhånden få, der skal rykkes for betaling af kontingent. Der udestår dog fortsat et enkelt medlems kontingentbetaling for de seneste 2 år.

**De grønne arealer**

Vores gartner har igen i 2022 passet områderne på bedste vis, og fra bestyrelsen er der tilfredshed med ordningen. Vi oplever at skraldespandene på de områder, bruges til meget andet end hundeposer og lommetørklæder. Efter at vi fik sat tømningsfrekvensen sat op, er de tidligere problemer med overfyldning elimineret.

**Foreningens hjemmeside & Facebookgruppe.**

Vores hjemmeside www.vanloesehoejhaveby.dk og især foreningens Facebookgruppe bliver fortsat brugt flittigt af foreningens medlemmer. Det er dejligt at se, hvordan man her hjælper hinanden med svar på spørgsmål, lån af værktøj og meget andet i rundt om i foreningen. Vi opfordrer naturligvis alle til at melde sig ind i gruppen. Foreningen vil fortsætte med at lægge indkaldelser og invitationer ud i gruppen og på hjemmesiden, da det her er let tilgængeligt for de fleste.

**Udsigt for 2023**

Klimaprojektet forventes færdigt til sommer. Vi vil benytte lejligheden til at takke alle foreningens medlemmer for jeres tålmodighed i byggeperioden. Der har været mange afspærringer og mange ting som ikke var som normalt, men vi er kommet godt igennem det takket været en positiv indstilling fra alle parter.

Kontingentopkrævning for 2023 bliver udsendt i juni, foreslået på samme beløb som i 2022.

Vi forventer at afholde en sommerfest til august, hvor vi vil fejre foreningens 100 års jubilæum. Mere information herom følger.

På bestyrelsens vegne,

Morten Hersoug,

Formand GF Vanløsehøj Haveby